พีพีทีวี

พีพีทีวี () เป็นช่องโทรทัศน์ภาคพื้นดินระบบดิจิทัล ประเภทบริการธุรกิจระดับชาติ ที่ผลิตโดยบริษัท บางกอกมีเดียแอนด์บรอดคาสติง จำกัด ซึ่งมีปราเสริฐ ปราสาททองโอสถ เจ้าของกิจการสายการบิน บางกอกแอร์เวย์ และเครือโรงพยาบาลกรุงเทพ เป็นผู้บริหารสูงสุด สำหรับเนื้อหา เน้นการนำเสนอละครชุดจากเกาหลีใต้ รวมถึงรายการจากแถบเอเชียตะวันออกเป็นสำคัญ

บริษัท บางกอกมีเดียแอนด์บรอดคาสติง จำกัด จดทะเบียนก่อตั้งด้วยทุน 100 ล้านบาท เมื่อวันที่ 27 มีนาคม พ.ศ. 2556 เพื่อเป็นผู้ดำเนินกิจการช่องโทรทัศน์ชื่อ “พีพีทีวี” พร้อมทั้งผลิตรายการโทรทัศน์ ประเภทข่าว สาระและบันเทิงต่างๆ โดยระยะแรกแพร่ภาพผ่านดาวเทียมระบบ ซี-แบนด์ ตั้งแต่วันที่ 1 มิถุนายน ปีเดียวกัน ต่อมาชนะการประมูลคลื่นความถี่ โทรทัศน์ภาคพื้นดินระบบดิจิทัล ช่องภาพคมชัดสูง หมายเลข 36 ภายใต้มูลค่า 3,460 ล้านบาท เมื่อวันที่ 26 ธันวาคม ปีดังกล่าว จากนั้นจึงเริ่มออกอากาศผ่านช่องทางดังกล่าว ตั้งแต่วันที่ 7 เมษายน พ.ศ. 2557

เดิมก่อนออกอากาศในโทรทัศน์ระบบดิจิทัล อัตลักษณ์มีหลากสี เป็นลักษณะ วงกลมสองวง และขีด ประกอบเป็น P สองตัว และอักษร TV ในวงกลมขวา ต่อมาเมื่อเริ่มทดลองออกอากาศในระบบดิจิทัล จึงเปลี่ยนเป็นกรอบสีฟ้าเทอร์ควอยต์ และพื้นสีเทาดำต่อท้ายด้วยอักษรภาษาอังกฤษ "HD" ในบางโอกาสจะใส่เลขช่อง 36 เข้าไปข้างหน้าของอัตลักษณ์ด้วย (ปัจจุบัน นับตั้งแต่วันที่ 1 ธันวาคม พ.ศ. 2558 หลังกสทช. มีประกาศให้ผู้ให้บริการโทรทัศน์ดาวเทียมเรียงช่องโทรทัศน์ดิจิทัลเป็นลำดับที่ 1-36 พีพีทีวีนำสี่เหลี่ยมมุมป้านสีฟ้าเทอร์ควอยต์ ระบุหมายเลข 36 ซึ่งเป็นลำดับการออกอากาศบนโทรทัศน์ดิจิทัล มาประกบกับสัญลักษณ์ที่ใช้แสดงบนหน้าจอ เพื่อประชาสัมพันธ์ให้ผู้ชมรับทราบ) หรือบางครั้งจะมีกรอบสีฟ้ามีตัวอักษร P 2 ตัว อยู่บนสุด สังเกตได้จากบนหน้าไมโครโฟนข่าว

พีพีทีวี กำหนดสัดส่วนผังรายการ ออกเป็นรายการประเภทข่าว ร้อยละ 25, รายการบันเทิง ร้อยละ 30, รายการละคร ร้อยละ 35, รายการกีฬาและอื่นๆ ร้อยละ 10 โดยสร้างความแตกต่าง ด้วยเนื้อหารายการที่โดดเด่น มุ่งเจาะกลุ่มเป้าหมายคนกรุงเทพ และหัวเมืองต่างๆ ทั่วประเทศ ผสมผสานกับรายการจากต่างประเทศ โดยเฉพาะอย่างยิ่งจากเกาหลีใต้ ร่วมกับรายการจากผู้ผลิตชาวไทย อาทิ ทีวีบูรพา, ทีวีธันเดอร์, เจแอสแอล, Content lab, Creatist, BeUS, Woody World , นางแมวป่า, Mushroom

ทั้งนี้พีพีทีวี วางตำแหน่งทางการตลาด (Brand positioning) เป็น สถานีพรีเมียม แมส (Premium mass) ซึ่ง พรีเมียม (Premium) คือสิ่งที่มีคุณภาพ และมาตรฐานสูง ส่วนคำว่า แมส (mass) หรือมวลชน คือการเข้าถึงได้ง่าย นอกจากนี้ พีพีทีวียังร่วมกับโรงพยาบาลเครือกรุงเทพดุสิตเวชการ ทั้งในกรุงเทพมหานคร และตามหัวเมืองต่าง ๆ อาทิ หัวหิน เชียงใหม่ พัทยา เป็นต้น เพื่อเป็นช่องทางใหม่ของการนำเสนอเนื้อหารายการ นอกจากนี้ พีพีทีวียังใช้การสื่อสารในทุกมิติ ภายใต้คำขวัญ “3 On” คือ On-Air, On-Ground และ Online

ในช่วงการออกอากาศสมัยเป็นสถานีโทรทัศน์พีพีทีวี ผ่านระบบดาวเทียม โดยใช้สตูดิโอและออกอากาศที่ถนนวิภาวดีรังสิต ตรงข้ามอาคารบางกอกแอร์เวย์ส จากนั้นเมื่อเดือนมีนาคม พ.ศ. 2557 สถานีโทรทัศน์พีพีทีวี ได้เปิดสตูดิโอชั่วคราว ที่อาคารโอเชี่ยนทาวเวอร์ 2 ถนนสุขุมวิท 19 ซึ่งจะใช้พร้อมกับสตูดิโอและออกอากาศของพีพีทีวี ที่ถนนวิภาวดีรังสิต ระหว่างนั้นจะมีการจัดสร้างอาคารสำนักงานใหญ่ของ พีพีทีวี ที่ถนนวิภาวดีรังสิต ซอยทรงสะอาด เพื่อไว้ใช้ในการทั้งสตูดิโอ ผลิตรายการ และออกอากาศ และเมื่อมีการสร้างอาคารสำนักงานพีพีทีวี ที่ถนนวิภาวดีรังสิต ซอยทรงสะอาด เสร็จแล้ว ได้ทำพิธีเปิดอาคารสำนักงานใหญ่ พีพีทีวี อย่างเป็นทางการ เมื่อเดือนมกราคม พ.ศ. 2558 หลังจากนั้นสตูดิโอเดิมทั้ง2แห่ง ทั้งที่ถนนวิภาวดีรังสิต ตรงข้ามอาคารบางกอกแอร์เวย์ส และที่อาคารโอเชี่ยนทาวเวอร์ 2 ถนนสุขุมวิท 19 จะมาย้ายรวมทั้งสตูดิโอและออกอากาศ มาไว้ ณ สถานที่ใหม่ อาคารสำนักงานใหญ่ พีพีทีวี ถนนวิภาวดีรังสิต ซอยทรงสะอาด เมื่อวันที่ 1 มกราคม พ.ศ. 2558 จนถึงปัจจุบันเช้าปลุกข่าว
โชว์ข่าวเช้านี้
โชว์ข่าวเช้านี้สุดสัปดาห์
เที่ยงทันข่าว
เป็นเรื่องเป็นข่าว
เข้มข่าวค่ำ
ET Thailand
รอบโลกกับกรุณา

สารตั้งต้น